Kathah ingkang sampun sami nyumêrêpi karana saking pamarsudinipun piyambak, bilih piwulang teyosopi punika wiyar sayêktos, ananging anggèn kula mratelakakên makatên punika botên murih supados dipun pitajênga, amung supados karsaa sami nyatakakên ingkang sampun kula sumêrêpi, kula botên angudi tiyang murih santun pangidhêp. Kula botên pisan amêrdi tiyang supados pitadosa punapa ingkang kula cariyosakên. Pasajanipun kula amung mratelakakên pathokaning piwulang, saking pangajêng-ajêng kula supados kapêthika tuwin kadumugèna tumraping saliranipun piyambak.